**2ο ΓΕΛ ΙΕΡΑΠΕΤΡΑΣ**

**Δελτίο τύπου**

Ένα νέο ταξίδι ξεκινά στο **2ο Γενικό Λύκειο Ιεράπετρας** μετά την έγκριση 2 ευρωπαϊκών προγραμμάτων σχολικής κινητικότητας ΚΑ229. Τα προγράμματα αρχίζουν τον Σεπτέμβριο του 2019 θα διαρκέσουν δύο χρόνια και είναι χρηματοδοτούμενα από την Ευρωπαϊκή Ένωση.

Το πρώτο πρόγραμμα έχει τίτλο “**Humanoid Robots for a future World**” με διοργανώτρια χώρα την Αυστρία. Στο πρόγραμμα αυτό συμμετέχουν ακόμα η Γαλλία, η Πορτογαλία, η Τουρκία, η Ιταλία και η Ελλάδα.

Αναμφίβολα οι ρομποτικοί αυτοματισμοί έχουν εδραιωθεί πια στην ζωή μας καθιστώντας την ευκολότερη. Ειδικότερα, τα ανθρωποειδή ρομπότ στο μέλλον θα χρησιμοποιούνται ευρέως τόσο ως οικιακοί βοηθοί όσο και στην βιομηχανία. Το σχολείο καλείται να προετοιμάσει τους μαθητές για τις μετέπειτα προκλήσεις που θα συναντήσουν στην ζωή τους.

Η Εκπαιδευτική ρομποτική είναι η εφαρμογή της επιστήμης της ρομποτικής στην εκπαίδευση. Αποτελεί μία καινοτόμο μαθησιακή μεθοδολογία η οποία συνδυάζει στοιχεία βασικών επιστημών (φυσική, μηχανολογία), νέων τεχνολογιών πληροφορικής (ανάπτυξη λογισμικού, τεχνητή νοημοσύνη) και μελέτης της ανθρώπινης συμπεριφοράς. Η κατασκευή και ο προγραμματισμός ενός ρομπότ από τους ίδιους τους μαθητές οδηγεί στην καλλιέργεια και ανάπτυξη σημαντικών νοητικών δεξιοτήτων και συχνά οδηγεί στην εκμάθηση συνεργατικών μεθόδων πέρα από στερεότυπα φύλου ή σχολικής επίδοσης.

Στο πρόγραμμα “**Humanoid Robots for a future World”** τα παιδιά καλούνται να ξεπεράσουν τις όποιες ανασφάλειες για τις άλλες γλώσσες της Ευρωπαϊκής Ένωσης, ωθούνται στη συνεργασία και στη γνωριμία με παιδιά από κάθε γωνιά της Ευρώπης, εξοικειώνονται με τις συνήθειες και την κουλτούρα τους και μαθαίνουν να κατασκευάζουν τα δικά τους Humanoid Robots για την χρήση που αυτά θα θεωρήσουν σημαντική.

Το δεύτερο πρόγραμμα έχει τίτλο “**FUSION**” με διοργανώτρια χώρα την Τουρκία. Οι χώρες που θα συμμετέχουν στο πρόγραμμα αυτό εκτός της Ελλάδας είναι η Ουγγαρία, η Ισπανία, η Γαλλία και η Βόρεια Μακεδονία.

Το πρόγραμμα “**FUSION”** ακρωνύμιο των λέξεων :**F**uture minded, **U**tilisable , **S**kilfull, **I**nnovative, **O**rganised, **N**on-stop είναι ένα πρόγραμμα επιμόρφωσης εκπαιδευτικών των σχολικών μονάδων των χωρών που συμμετέχουν στις νέες τεχνολογίες με δυνατότητα ανταλλαγής καλών πρακτικών διδασκαλίας αλλά και επίλυσης κοινών προβλημάτων που εμφανίζονται στα σχολεία.

Είναι αδιαμφισβήτητα τα οφέλη των νέων τεχνολογιών στην εκπαίδευση, τόσο για την αναβάθμιση της ποιότητας της διδασκαλίας όσο και για την καλύτερη κατανόηση δύσκολων εννοιών από τους μαθητές. Με την χρήση τους το μάθημα γίνεται περισσότερο ενδιαφέρον, πιο παραστατικό αλλά και πιο ελκυστικό προς τους μαθητές που αντιμετωπίζουν μαθησιακές δυσκολίες.

Μέσω αυτού του προγράμματος εκπαιδευτικοί από όλες τις συμμετέχουσες χώρες θα συναντηθούν, θα επιμορφωθούν στα πιο σύγχρονα κι εποικοδομητικά εκπαιδευτικά προγράμματα και κατόπιν αφού επιμορφώσουν τους συναδέλφους στις σχολικές μονάδες τους, θα ενσωματώσουν τα λογισμικά αυτά στην σχολική διαδικασία.

Ιεράπετρα 3-9-2019

Ο Διευθυντής

Μανουσάκης Θεόδωρος